**IBYIGWA MU MWAKA WA MBERE**

**Amoko y’amagambo**

Iyo tuvuga cyangwa twandika, dukoresha amagambo kugira ngo igitekerezo cyacu

kigere ku bandi. Icyakora ntawakwirengagiza ko hari n’ibindi bimenyetso bitari

amagambo bishobora gukoreshwa mu guhana ibitekerezo. Muri ibyo twavuga

nk’imvugo y’abafite ubumuga bwo kutumva, ibimenyetso by’amarenga n'ibindi.

**Ubwoko bw’amagambo**

Amagambo y’Ikinyarwanda arimo amoko menshi. Muri yo twavuga:

**a)** Amazina: Uwera, Muhorakeye, Kigali, Kamembe, umugabo… **b)** Ntera: nziza, bibi, gato…

**c)** Ibisantera: mpuzamahanga, nyarwanda

**d)** Izina ntera: umwiza, abenshi…

**e)** Inshinga: Kwiga, guhinga…

**f)** Ibinyazina: uriya, bano, wabo, bya …

**g)** Indangahantu: ku, mu, i…

**h)** Ibyungo: na, nka, boshye, cyangwa, uretse ko…

**i)** Imigereka (ingera): vuba, kera, hakurya…

**j)** Amarangamutima: Yooo!, Pe!...

**k)** Inyigana: Pooo!, kacikaci! n'ibindi.

Ayo matsinda ni yo bita “amoko y’amagambo”. Ayo moko y’amagambo agabanyijemo

amatsinda manini abiri ari yo amagambo **ahinduka** n'amagambo **adahinduka**.

**Amagambo ahinduka**

Mwitegereze izi nteruro:

**– Ubworoherane** ni indangagaciro ihatse **izindi** mu mibanire y**’abantu**.

**–** Urumva ko **umuntu** ashobora **gukora ikosa** rito.

**–** Noneho **amakosa yakoraga** akikuba inshuro nyinshi.

Mubonye ko muri izi nteruro harimo amagambo amwe yenda gusa. Muri ariya

magambo y’umukara tsiri harimo amwe atandukanyijwe n’uko amwe ari mu bwinshi

ayandi akaba ari mu bumwe. Twavuga nka:

Umuntu / abantu

Ikosa / amakosa

Aya magambo bavuga ko ahinduka bitewe n’uko ashobora guhinduranya inteko, akaba yava mu bumwe akajya mu bwinshi.

Gukora / Yakoraga

Iri jambo "gukora", mbere ryari inshinga iri mu mbundo hanyuma rihinduka inshinga

itondaguye "yakoraga". Ibyo na byo bivuga ko inshinga ari ijambo rihinduka. Andi

magambo ahinduka ni ibinyazina, ntera, ibisantera n'ayandi.

**Ingero z’amagambo ahinduka**: Duhereye ku magambo tubona mu mwandiko

ndetse n’andi magambo duhura na yo mu buzima bwacu bwa buri munsi, tubonamo:

**Amazina:** Itsinda, amatsinda

Ijambo, amagambo **Inshinga:** gushima, adashima, azabishima…

Gukora, yakora, agakora…

**Ibinyazina:** Ikindi, abandi, ibindi….

Byabo, byacu, bye….

**Ntera:** mubi, bibi, babi….

Rito, muto, gato….

**Ibisantera:** mpimbano, muhimbano….

**Amagambo adahinduka**

Amagambo adahinduka ni amagambo adashobora guhindurirwa inteko ngo abe

yava mu nteko runaka age mu yindi nteko cyangwa se ngo abe yakwisanisha n’irindi

jambo runaka bitewe n’inteko yaryo. Muri ayo magambo dusangamo:

**Ibyungo:** na, no, nka…

**Indangahantu:** mu, ku, i...

**Amarangamutima:** yooo, weee…

**Inyiganarusaku:** kacikaci, dumburi, ziii…

**Imigereka:** kera, hepfo...

IMYITOZO

**Soma neza umwandiko ukurikira maze uvuge ubwoko bwa buri jambo riwugize.**

Muri ubu buzima, buri muntu mu rwego rwe, agira agaciro ke. Nta muntu wo

gusuzugurwa uriho nta n’uwo wavuga ngo sinamukenera. Umukene akenera

umukire nk’uko umukire na we akenera umukene. Umushumba akenera umutunzi

kuko ari we uzamuha akazi akanamuhemba, ariko umuntu utunze amashyo y’inka

ntashobora kuyiragirira, ni yo mpamvu atasuzugura abashumba kuko bamufatiye

runini. Umucuruzi w’umuherwe ntiyagombye gusuzugura umuhinzi usanzwe

kuko ibiribwa agura ku isoko ni we abikesha. Ibintu ni magirirane rero bana bange

ntimuzagire uwo musuzugura ngo ni uko aciye bugufi. Ikindi nabasaba bana bange

ni ugufatanya. Umunyarwanda yaravuze ngo : “Igiti kimwe si ishyamba” undi ati :

“Inkingi imwe ntigera inzu”.

Amasomo meza!